b'\n_START_ARTICLE_\nAlojz Derling\n_START_SECTION_\n\xc5\xbdivljenje in delo\n_START_PARAGRAPH_\nBil je kvalificirani zidar za delo z ognjevzdr\xc5\xbenimi materiali v \xc5\xbeelezarni Jesenice. Med 2. svetovno vojno je sodeloval v narodnoosvobodilni borbi, po vojni pa je sprva ponovno delal v jeseni\xc5\xa1ki \xc5\xbeelezarni, od 1947 dalje pa v \xc5\xbeelezarni Zenica kot upravnik obrata za zidanje in vzdr\xc5\xbeevanje metalur\xc5\xa1kih pe\xc4\x8di. Pod njegovim vodstvom je leta 1960 nastalo specializirano gradbeno podjetje za projektiranje in gradnjo industrijskih pe\xc4\x8di, dimnikov in vodnih stolpov ter izdelavo ognjevzdr\xc5\xbenih gradiv Vatrostalna v Zenici. Kot direktor (1968-1978) je Derling podjetje strokovno in organizacijsko razvil tako, da se je uveljavilo v Jugoslaviji kakor tudi v tujini ter postavilo v industrijsko razvitih dr\xc5\xbeavah velike koksarni\xc5\xa1ke in metalur\xc5\xa1ke pe\xc4\x8di. Derling je avtor okoli 30 izumov, inovacij in racionalitacij; patent derling, konstrukcijo vise\xc4\x8dega oboka za Siemens-Martinovo pe\xc4\x8d, so uporabili v 17 razvitih dr\xc5\xbeavah. V domovini je prejel ve\xc4\x8d nagrad, na 14. mednarodni razstavi iznajdb v Bruslju pa diplomo in \xc5\xa1krlatno medaljo. Bil je \xc4\x8dastni \xc4\x8dlan Zveze in\xc5\xbeenirjev in tehnikov Jugoslavije.'